Stjórn Læknafélags Íslands hélt til Akureyrar og efndi þar til fundar föstudaginn 26. mars . Margt bar á góma , svo sem kostnaðarvitund lækna , innflutning sjúklinga og útflutning heilbrigðisþjónustu , að ógleymdu öryggi sjúklinga sem nánar er fjallað um í tengslum við formannafund LÍ . Síðast en ekki síst hlýddu stjórnarmenn á heimamanninn Þorvald Ingvarsson lækningaforstjóra rökstyðja af hverju Fjórðungssjúkrahúsið á Akureyri ( FSA ) beri nafnbótina háskólasjúkrahús með réttu . Þorvaldur greindi frá því að á FSA færi nú fram stefnumótun sem þegar hefði skilað þeim árangri að skilgreiningu á starfsemi sjúkrahússins hefði verið breytt . Samkvæmt þeirri gömlu er FSA sérgreinasjúkrahús fyrir Norður - og Austurland og aðalvarasjúkrahús . Nýja skilgreiningin er sú að FSA sé háskólasjúkrahús sem veitir almenna og sérhæfða heilbrigðisþjónustu , þekkingarstofnun sem leggur metnað sinn í að stunda auknar rannsóknir og kennslu , auk þátttöku og þróunar á sviði heilbrigðisþjónustu . Einnig er FSA aðalvarasjúkrahús landsins með tilliti til almannavarna og miðstöð sjúkraflugs . Þorvaldur sagði að sérstaða FSA væri margvísleg . Það væri eina sérgreinasjúkrahúsið utan höfuðborgarsvæðisins , þar væri eina gjörgæslan , eina geðdeildin , eina myndgreiningardeildin og eina kennslusjúkrahúsið á landsbyggðinni . Miðstöð sjúkraflugs fyrir landsbyggðina er á Akureyri en þar var henni valinn staður vegna þess að þaðan er álíka langt flug í alla landshluta . Síðast en ekki síst væru flestöll ferliverk sem unnin eru á Akureyri gerð inni á sjúkrahúsinu en ekki á stofum úti í bæ og það styrkti kennsluhlutverk spítalans . Kennsla hefur um alllangt skeið verið snar þáttur í starfsemi FSA . Þar er kennt nemum í hjúkrunarfræði og iðjuþjálfun við heilbrigðisdeild Háskólans á Akureyri en einnig koma þangað í almennt starfsnám læknanemar á öðru og þriðja ári og nemar á fjórða og sjötta ári sækja þangað þjálfun í svæfingarlækningum . Við þetta má bæta að sjúkraflutningaskólinn hefur aðsetur á Akureyri þótt kennsla í honum fari fram víða um land . Enn má geta þess að spítalinn hefur lagt verulega áherslu á kennslu - og fræðslufundi sem sendir eru út um allt land með aðstoð fjarfundabúnaðar . Þar kemur fyrir að allt að 300 manns fylgist með fræðslunni á 20 stöðum . Þessi starfsemi hefur svo ýtt undir rafræna þróun á FSA en þar er verið að gera ýmsar tilraunir með rafrænar sendingar á myndgreiningum , lyfseðlum , tilvísunum og læknabréfum eins og frá var greint í janúarhefti Læknablaðsins . Rannsóknir eru undirstaða framfara í læknavísindum og stjórnendur FSA vilja ýta undir þær með því að gera samninga við háskólastofnanir . Sett hefur verið á fót heilbrigðisvísindastofnun sem er sameiginlegt verkefni FSA og Háskólans á Akureyri og hafa verið auglýstar lausar þrjár stöður við þá stofnun . Framlag FSA er 20% starfshlutfall við rannsóknir . Sjúkrahúsið hefur einnig gert samning við Háskóla Íslands um samstarf og í krafti hans hafa verið auglýstar tvær stöður sem veittar verða frá og með næsta hausti . - Ég lít svo á að ef heilbrigðisþjónusta á að vera til staðar á landsbyggðinni til framtíðar þá verður háskólastarfsemi að samtvinnast henni meira en orðið er . Heilbrigðiskerfið á landsbyggðinni þarf að taka þátt og vera órjúfanlegur hluti af kennslu , rannsóknum og þróun í framtíðinni , sagði Þorvaldur . Hann bætti því við að þeir sem hljóta þessar nýju stöður geti sótt um akademískt hæfi og fengið stöðuheitin prófessor , dósent eða lektor eftir því hvernig þeir eru metnir . Hann sæi því ekki annað en að kennsluhlutverk spítalans væri gulltryggt til frambúðar og að spítalinn bæri nafnbótina háskólasjúkrahús með réttu .